Zapiro en die Zuma-dokkie
Ons slim SABC het geweier dat julle dit sien voor die verkiesing.
Ons slim SABC het geweier dat julle dit sien na die verkiesing.
Nou maak die M&G dit beskikbaar.
Kyk hierdie video van Zapiro oor satire. Wees net bewus daarvan dat derduisende die ding saam met jou gaan kyk. Dis stadig vanaand. (Wie weet, more is dit dalk oopgeblaas deur 'n umshini!)
Neander het 'n interessante ding geblog oor Ida. Ek het vlugtig na haar verwys op my Google-inskrywing hieronder.
En Droomkind het die lepel opgetel en 'n heerlike stuk geskryf oor vroue en mans, na aanleiding van Nikiwe Bikitsha se artikel.
Die Gilgamesj-epos word beskou as die heel oudste storie wat die mensdom besit. Tog is dit steeds relevant en so sexy soos Sex in the City.
Coenraad Walters het die epos hervertaal en verwerk vir 'n Suid-Afrikaanse gehoor. Hy dra dit self voor Donderdagaand.
Waar? By die Breytenbach-Sentrum op Wellington.
Wanneer? 28 Mei om 19:30.
Hoeveel? Slegs R20.
Bespreek by 021 873 2786, of e-pos [email protected]
Coenraad is 'n uitstekende voordraer. Moenie dit misloop nie!
(Terloops, sien julle hoe verskil e-pos en epos?)
Boeke gee jou vlerke
St George's Grammar School in Kaapstad is besig met hulle jaarlikse leesprojek. Dié storie gaan nou al vir baie jare aan en elke jaar is dit 'n groot sukses.
Die laerskoolhoof stel elke jaar 'n uitdaging aan die kinders: As julle elkeen X-aantal boeke gelees het teen die einde van dié twee weke, sal ek iets simpel aanvang. (Vir die Graad R's is dit 25 boeke – saam met die onnie en/of by die huis saam met pa en ma.)
Een jaar het hy 'n dag lank op die dak van die skool gesit en lees.
'n Ander keer het hy sy hare afgeskeer.
Vanjaar jaar het hy belowe om skool toe te kom in sy pajamas en om daardie dag heeldag lank buite die biblioteek te sit en lees.
Die tema van die huidige projek is: Reading gives you wings.
Alle Graad R-kinders moes vanoggend vlerke dra skool toe en later die oggend het hulle 'n vertoning gereël met miniatuur helikopters wat met radiobeheer allerlei toertjies gedoen het.
Een van die boeke op die aanbevole leeslys is: IS DAAR PLEK OP JOU BESEM?
Dis geskryf deur Julia Donaldson en geïllustreer deur Axel Scheffler. Hulle is die mense agter die Goorgomgaai aka The Gruffalo.
En weer eens het Philip De Vos gesorg vir 'n wonderlike Afrikaanse teks.
Lekker onderhoud oor LitNet
Het julle die onderhoud met Etienne van Heerden oor LitNet se tienjarige bestaan gesien in Rapport?
Hier is 'n opsomming:
En nee, LitNet is nié net vir intellektuele snobs nie – dit is vir elke internetgebruiker daarbuite – oud en jonk, hoofsaaklik Afrikaans.
Kliek hier, as julle nog nie gesien het nie.
Hennie Aucamp oor Holocaust-dagboeke
Ek wil julle graag verwys na 'n stuk wat Hennie Aucamp geskryf het: Holocaust-dagboeke, met spesiale verwysing na Die Agterhuis van Anne Frank.
Anne Frank was natuurlik maar een van baie wat dieselfde lot oorgekom het. Frank se eerlike, en welgeskrewe, relaas het die wêreld aangegryp, maar, sê Aucamp, dis belangrik om haar teen die groter agtergrond te lees.
Een van die mense wat sy lewe gewy het aan dié groter agtergrond, is Jacques Presser. Kyk wat sê Aucamp:
Lees gerus die res.
Net nog twee opmerkings:
1. Aucamp vra: Sou Frank se storie minder nuuswaardig wees as dit gelukkig geëindig het? Ek wonder wat julle daaroor dink?
2. Wie van julle ken Zlata Filipovic se dagboek, uitgegee as Zlata's Diary? Dit is 'n MOET. Dié teks speel af in Sarajevo, en die gebeure is nog baie vars in ons geheue.
Die Missing Link
Mei 20, 2009 in Sonder kategorie
Google beweer die missing link is gevind. Wat dink julle?
Freddie Brandt, onbesonge, is dood
Mei 18, 2009 in Sonder kategorie
(Foto deur NVA verskaf)
Daar is party mense wat nooit op die titelblaaie van boeke verskyn nie, tog, sonder hulle, sou talle boeke maar gesukkel het – of nie gebeur het nie. Een so 'n mens was Freddie Brandt.
Freddie was die drywer by Nasou Via Afrika (NVA). Hy was vir sestien jaar verbonde aan die maatskappy en hy was tróts op sy werk.
Ek ken talle drywers wat nou regtig nie gaan moeite doen nie, of bot weier om sekere goed te doen. Nie Freddie nie.
'n Toenmalige kollega vertel hoe sy eendag vir Freddie gestuur het om voor 'n skrywer se deur te gaan sit totdat die manuskrip oorhandig word. Niks werk so goed soos 'n groot man op jou stoep wat sy voet sit en tik nie!
Ek het Dinsdag nog in Freddie vasgeloop. Toe ek hom die hand ryk, kry ek so 'n skaam glimlag oor ek hom sowaar onthou. (As Freddie skaam was, het hy sy kop na links gegooi en sy ken laat sak.) Natuurlik onthou ek hom. Genade.
Minder as 48 uur later is hy geskiet vir sy selfoon.
Sy jongste dogter is nog nie in die skool nie. Sy was mal oor haar pa en het talle male saamgery as Freddie die Kaap vol reis om boeke te maak gebeur.